A Bizottság 1825/97/EK rendelete

(1997. szeptember 22.)

a közös agrárpolitikában használatos átváltási árfolyamok változását követően a 790/89/EGK tanácsi rendeletben a héjasgyümölcs- és szentjánoskenyér-termelő ágazat számára ECU-ben rögzített bizonyos összegek módosításáról, valamint az 1363/95/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 150/95/EK rendelettel [1] módosított, a közös agrárpolitikában használatos elszámolási egységekről és átváltási árfolyamokról szóló, 1992. december 28-i 3813/92/EGK tanácsi rendeletre [2] és különösen annak 7. cikkére,

mivel a legutóbb a 1363/95/EK bizottsági rendelettel [3] módosított, a gyümölcs- és zöldségpiac közös szervezéséről szóló, 1972. május 18-i 1035/72/EGK tanácsi rendelet [4] 14b. cikkének (1) bekezdése úgy rendelkezik, hogy a tagállamok bizonyos feltételek mellett kiegészítő átalánytámogatást nyújthatnak termelői szervezetek létesítéséhez a héjasgyümölcs- és szentjánoskenyér-termelő ágazatban; mivel a legutóbb az 1363/95/EK rendelettel módosított 790/89/EGK tanácsi rendelet [5] 1. cikke a szóban forgó támogatás mértékét tonnánként, esettől függően, 60, 70, illetve 75 ECU-ben határozza meg; mivel az 1363/95/EK rendelet 5. cikke 1996. január 1-jei hatállyal – amely 1995. február 1., a mezőgazdasági átváltási árfolyamok korrekciós tényezője eltörlésének napja óta az első meghatározó ügyleti tény – ezeket az összegeket tonnánként 72,45, 84,53 és 90,56 ECU-re változtatja;

mivel az 1035/72/EGK rendelet 14b. cikke (2) bekezdésének második albekezdése értelmében az 1993. december 31-ig tartó időszak tekintetében, valamint ugyanezen rendelet 36. cikke (2) bekezdésének értelmében az 1994. január 1-jével kezdődő időszak tekintetében a kiegészítő átalánytámogatás közösségi finanszírozása az Európai Mezőgazdasági Orientációs és Garanciaalap (EMOGA) keretében az EMOGA Orientációs Részlegének kizárólagos hatáskörébe tartozik;

mivel a fentiek, valamint az 1995. január 31-i változat 3. cikke (2) bekezdésének, illetve a 3813/92/EGK rendelet 6. cikke (3) bekezdésének eredményeképpen a fentiekben említett ECU-ben kifejezett összegek nemzeti pénznemre történő átváltása során alkalmazandó mezőgazdasági átváltási árfolyam 1993. január 1-jétől 1995. december 31-ig a támogatás megadásáról szóló határozat évének január 1-jén érvényes elszámolási árfolyam volt;

mivel ez a helyzet a francia frank 1993 és 1994 során végbement újraértékelésével párhuzamosan az 1993. január 1-jétől 1995. december 31-ig tartó időszak során Franciaországban korábban alkalmazott átváltási árfolyam csökkenéséhez vezetett;

mivel a 3813/92/EGK rendelet 7. cikke értelmében Franciaország az 1993., 1994. és 1995. évekre a fentiekben említett tonnánkénti 60, 70, illetve 75 ECU-s összeg növelését kérte; mivel ezt a kérelmet teljesíteni kell; mivel mindazonáltal az ágazat helyes gazdasági irányítása érdekében, és tekintettel a szóban forgó összeg növelése által érintett időszakra, az érintett tagállamok számára meg kell adni a lehetőséget annak alkalmazására;

mivel a 3813/92/EGK rendelet 7. cikke értelmében hozott intézkedéseket a Bizottság a szóban forgó rendelet 12. cikkében előírt eljárásnak megfelelően fogadta el; mivel ennél fogva a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendelet1 [6] 46. cikkében említett eljárást kell alkalmazni;

mivel a 3813/92/EGK rendelet 13. cikkének (2) bekezdése kizárólag azokra az ECU-ben kifejezett árakra és összegekre alkalmazandó, amelyeknek az érintett nemzeti pénznemben kifejezett egyenértékeire 1995. január 31-én a mezőgazdasági átváltási árfolyamokra alkalmazott korrekciós tényező befolyással volt; mivel a 790/89/EGK rendelet 1. cikkében említett összegek így nem voltak érintve; mivel ennél fogva hiba volt az 1363/95/EK rendelet 5. cikkének (1) bekezdésében ezeket az összegeket módosítani; mivel ennél fogva ezt a rendelkezést hatályon kívül kell helyezni; mivel a szerzett jogokra tekintettel ennek a hatályon kívül helyezésnek nem szabad befolyásolnia azt a támogatást, amelynek megítéléséről e rendelet hatálybalépése előtt határozat született;

mivel e rendeletnek azonnal hatályba kell lépnie a tévesen magas összegű támogatás odaítélésével kapcsolatos visszaélések elkerülése érdekében;

mivel az e rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,

ELFOGADTA EZT A RENDELETET:

1. cikk

(1) Tekintettel az 1035/72/EGK rendelet 14b. cikkének (1) bekezdésében elrendelt kiegészítő átalánytámogatás odaítélésére, a 790/89/EGK rendelet 1. cikkében említett 72,45, 84,53, illetve 90,56 ECU összegeket 72,06, 84,07, illetve 90,07 ECU összegek váltják fel azoknak a támogatásoknak az esetében, amelyek odaítéléséről ennek a rendeletnek a hatálybalépése után döntenek.

(2) Az 1363/95/EK rendelet 5. cikkének (1) bekezdése hatályát veszti.

2. cikk

A fenti támogatás az 1993., 1994. és 1995. évekre történő odaítélése tekintetében a tagállamok a fent említett összegeket az alábbiakkal válthatják fel:

- 71,07, 82,91, illetve 88,84 ECU-vel azoknak a támogatásoknak az esetében, amelyeket 1993-ra ítéltek meg, valamint

- 72,06, 84,07, illetve 90,07 ECU-vel azoknak a támogatásoknak az esetében, amelyeket 1994-re, illetve 1995-re ítéltek meg.

3. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1997. szeptember 22-én.

a Bizottság részéről

Franz Fischler

a Bizottság tagja

[1] HL L 22., 1995.1.31., 1. o.

[2] HL L 387., 1992.12.31., 1. o.

[3] HL L 132., 1995.6.16., 8. o.

[4] HL L 118., 1972.5.20., 1. o.

[5] HL L 85., 1989.3.30., 6. o.

[6] HL L 297., 1996.11.21., 1. o.

--------------------------------------------------